Kunstenaars, sportlui kry hulp van staat | Netwerk24
Kunstenaars, sportlui kry hulp van staat
Deur Arisa Janse Van Rensburg 26 Maart 2020 05:05
Die departement van sport, kuns en kultuur het Woensdag R150 miljoen beskikbaar gestel aan kunstenaars en sportlui wie se brood en botter deur die Covid-19-pandemie geraak word.
Talle groot sportbyeenkomste soos die Twee Oseane-marathon, en kunstegebeure soos die KKNK, is reeds gekanselleer.
"Daar is geen ander departement wat so hard deur die virus getref word nie," het Nathi Mthethwa, minister, Woensdag op 'n mediakonferensie in Pretoria gesê.
Hy het ook gesê die verfilming van 25 televisieproduksies is reeds uitgestel of moet moontlik gekanselleer word, asook talle konserte waar plaaslike kunstenaars sou optree.
Mthethwa sê hoewel die kriteria vir wie hulp sal ontvang, nog nie gefinaliseer is nie, sal kunstenaars wat nasionaal of internasionaal 'n invloed het, voorkeur geniet.
"Ons sal die opkomende kunstenaars vir die plaaslike regerings los. Die kriteria is nog nie heeltemal verfyn nie, maar ons sal 'n groep van legendes en jong kunstenaars saamroep om dit saam te stel."
Die minister sê ook die departement sal produksies en konserte wat finansieel deur hom gesteun sou word, vooropstel.
Mthethwa sê die kunstebedryf sal nou 'n industriële revolusie moet deurgaan om sy voortbestaan te verseker. Hy het voorgestel dat konserte, toneelstukke en ander kunste-geleenthede aanlyn gestroom word.
"Ons sal alle speelvlakke (soos teaters) wat aan die departement behoort, gratis beskikbaar stel aan kunstenaars wat regstreekse aanlyn stromings wil doen."
Die Nasionale Rolprent- en Video-stigting het onder meer R4,5 miljoen beskikbaar gestel vir jong, opkomende vervaardigers, asook R500 000 vir maatskappye wat reeds opdragte van dié organisasie ontvang het.
Mthethwa het gevra dat plaaslike inhoud voorkeur sal geniet.
Wat sport betref is Cecilia Molokwane, die president van Netbal Suid-Afrika, intussen ook positief getoets vir die koronavirus. Mthethwa het op 'n vraag hieroor gesê hy was nie in direkte kontak met haar nie, en hoef daarom nie getoets te word nie.
Op 'n vraag oor sportlui wat tans oorsee is, het die minister gesê dit kan later oorweeg word om hulle terug te bring na Suid-Afrika, maar van hulle is vasgekeer in lande in Europa waarvandaan alle vlugte opgeskort is.